Werker kritiek beseer toe hy in masjien belandFoto: ER24 ŉ 27-jarige man is Saterdag ernstig beseer toe hy in ŉ nywerheidsmasjien in Industrial Park, Pietermaritzburg, beland het. “Paramedici het net voor 06:00 by die toneel opgedaag waar die man steeds in die masjien vasgekeer was,” het Werner Vermaak, woordvoerder van ER24, gesê. “Sy been is heeltemal in dele van die masjien ingetrek en paramedici het bevind dat hy ŉ traumatiese amputasie opgedoen het.” Instandhoudingswerkers op die toneel het gepoog om dele van die masjien te verwyder sodat paramedici toegang kon hê toe die man. “Die man was in ŉ kritieke toestand en paramedici het gevorderde lewensondersteuning begin toepas. Hulle kon die erge bloeding beheer en die man is uit die masjien gehaal,” het Vermaak bygevoeg. Die man is na Mediclinic Pietermaritzburg gehaas vir ŉ noodoperasie. Die presiese omstandighede rondom die voorval is nog nie bekend nie. “Die man was minstens ŉ uur lank in die masjien vasgekeer voor hy bevry kon word.”